ANC verwelkom Tuks se besluit oor EngelsDie Skip (Universiteit van Pretoria) Foto: AfriForum Jeug Die ANC het die besluit deur die Universiteit van Pretoria, om Engels as primêre onderrigtaal te gebruik, verwelkom. “Hierdie besluit gee gewig aan die uitspraak in die Pretoriase hooggeregshof op 15 Desember 2016 toe ŉ onafhanklike resolusie deur die UP se raad oor ŉ nuwe taalbeleid gestaaf is,” het Zizi Kodwa, waarnemende nasionale woordvoerder van die ANC, gesê. “Die ANC ondersteun dié beleid kragtens die transformasie-agenda van ons onderwysstelsel.” Die ANC glo die universiteit het ŉ stap in die regte rigting geneem en moet nou sy pogings vir transformasie in die belang van alle studente, die gemeenskap en ander lede van die universiteit, voortsit. Kodwa het bygevoeg dié besluit volg ná ŉ geskiedenis waar Afrikaans dominansie by die universiteit geniet het sedert September 1932. “Afrikaans was die enigste onderrigtaal by die universiteit tot 1993 toe Engels ingestel is. Die meerderheid studente by die universiteit verkies Engels as onderrigmedium, en slegs ŉ minderheid verkies Afrikaans as ŉ addisionele akademiese taal. Die ANC glo ons gedeelde waardes, soos vervat in ons Grondwet, kan nie behaal word as taal ŉ struikelblok vir onderwys is nie.” Kodwa sê die party bly verbind tot die ontwikkeling van al die amptelike tale om gelyke status te behaal, “tot op die punt waar dit onderrigmediums word by opvoedingsinstansies”. “Afrikaans, net soos al die ander amptelike tale, bly ŉ kosbare erfenis wat beskerm en bevorder moet word in alle aspekte van ons lewe en ons moet uitdrukking vind oor ras- en kulturele grense heen.” Maroela Media het vroeër berig Tito Mboweni, minister van finansies, het Donderdag in sy persoonlike kapasiteit op Twitter gesê hy is gekant teen die Universiteit van Pretoria (UP) se besluit om Afrikaans as onderrigtaal by dié instansie uit te faseer. Hy het behoorlik sy kop in ŉ byenes gedruk deur te twiet: “Ek stem openlik, en in my persoonlike hoedanigheid, nie saam met die uitfasering van Afrikaans as een van die tale van onderrig by die Universiteit van Pretoria nie. As ŉ land, skiet julle julself in die voet. Julle sal oor 30 jaar hieroor spyt wees,” het hy geskryf.